钦定古今图书集成/明伦汇编/氏族典/第486卷 > 《廖用贤尚友录》 > 贺昌明
## 钦定古今图书集成/明伦汇编/氏族典/第486卷 > 《廖用贤尚友录》 > 贺昌明

按《湖广通志》：“昌明，字震极，武昌诸生。闯贼破京师，痛
愍帝以身殉国，乃倾家赀为设祭，远近闻而赴奠者
万数。昌明披麻执杖，如人子礼，遂发狂疾，以终其身。”

《日知录》：贺氏，《晋书贺循传》曰：“会稽山阴人也。其先庆
普，汉世传《礼》所谓庆氏学族。高祖纯，安帝时为侍中，
避安帝父讳，改为贺氏。”《宋史》：贺铸自言出王子庆忌，
居越之湖泽，所为镜湖，乃庆湖也。按古但有以王父
字为氏，无以名为氏者。庆忌，名也，不得为氏。而镜湖
本名鉴湖，庆古音羌，声不相近。若齐之庆氏，居吴朱
方，见于《左传》。后人以庆封有弑君之恶，讳之，而欲更
其祖，其不及宋司马华孙远矣。《水经注》有贺台，越入
吴，还而成之，故号曰“贺台。”苟欲求越国之故，何不取
之于贺台，而必取之于镜湖，又改“镜”而为“庆”邪？

凌迪知《万姓统谱》。